ክብርት አምባሳደር፤ እኔ የዩኒቨርሲቲ መምህር እንጂ ነጋዴ አይደለሁም፡፡ እርስዎ በግልፅ እንደሚያውቁት የዩኒቨርሲቲ ምሁራን የህይወት ግባቸው፤ በዘመናቸው ጥናትና ምርምር በማካሄድ ሀገራቸውን በእውቀት ማነፅ ነው፡፡ እንደሚገባኝ ገንዘብን ለማፍራት ዩኒቨርሲቲ ትክክለኛ ምርጫ አይመስለኝም፡፡ ወይስ ኮንሳላሩ ፊት ከመቅረቤ በፊት ከወዳጅ ጓደኞች ገንዘብ ሰብስቤ ማሳየት ነበረብኝ ይሆን? ከዚያስ በኋላ በራሴ ውሸት ከራሴ ጋር በቀላሉ የምታረቅ ይመስልዎታል? ታዲያ አንድን የዩኒቨርሲቲ ፕሮፌሰር የባንክ ደብተር መጠየቅ ክብረነክ አይሆንም? ከዚህ ቀደም ሌላ ሀገር አለመሄዴ ቪዛ ከመከልከያ መስፈርቶች መካከል አንዱ መሆንስ ነበረበት. . .? የእኔ ምርጫ እርስዎ ሀገር ካሉ አርቲስቶች እውቀት መካፈል ቢሆንና፤ ለመጀመሪያ ጊዜ ሳመለክት የእርስዎ ሀገር ድርጅቶች ቢቀበሉኝ፤ ቪዛ ለማግኘት ከኔ ፍላጐት ውጭ አውሮፓ ወይም ላቲን አሜሪካ መሄዴ ግዴታ መሆን አለበት. . .? የምርጫ ጉዳይ ስፍራ ሊኖረው አይገባም! በምርጫ ማመን የእርስዎ ሀገር የዘመናዊነት አስተሳሰብ መገለጫ ይመስለኝም ነበር፡፡